Predkladacia správa

Návrh zákona, ktorým sa mení a dopĺňa zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov sa predkladá v súlade s Plánom legislatívnych úloh na rok 2013, ktorý vláda SR schválila uznesením vlády SR č. 708 zo dňa 19. 12. 2012 a v spojení s listom číslo 1138/2014/KPV a listom číslo 7294/2013/KPV, ktorými predseda vlády Slovenskej republiky súhlasil s predĺžením termínu splnenia úlohy do 31. marca 2015.
Návrh zákona vychádza z požiadaviek aplikačnej praxe a jeho cieľom je upraviť v praxi nejednoznačné a ťažko vykonateľné ustanovenia, ktoré musia dodržiavať jednotlivé subjekty pôsobiace v oblasti metrológie na území Slovenskej republiky. Uvedený návrh zákona v plnej miere akceptuje požiadavky vyplývajúce z medzinárodných aj európskych dokumentov, ktoré sú kladené na meradlá, metrologické výkony, spotrebiteľsky balené výrobky a na metrológiu ako takú. 
Návrhom zákona sa má dosiahnuť vyšší stupeň zosúladenia s porovnateľnými mechanizmami v iných štátoch a preventívne pôsobenie v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Návrh zákona spresňuje niektoré definície týkajúce sa meradiel a špecifikáciu niektorých ustanovení týkajúcich sa overovania určených meradiel. Návrh zákona ďalej spresňuje požiadavky na spotrebiteľsky balené výrobky, niektoré požiadavky na proces autorizácie a činnosť autorizovaných a registrovaných osôb, zavádza procedúru „Tichého súhlasu“ pri udeľovaní autorizácie a registrácie, upravuje rozsah pôsobnosti Slovenského metrologického inšpektorátu, spresňuje ustanovenia o výkone metrologického dozoru a vzťah k zahraničiu pri uvádzaní určených meradiel na trh a ich následnej metrologickej kontrole. Zároveň sa definujú tézy vykonávacieho predpisu, ktoré sú súčasťou predloženého materiálu. 
Súčasťou návrhu zákona je aj návrh novelizácie zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v časti týkajúcej sa metrológie. 
V zmysle čl. 12 ods. 1 Legislatívnych pravidiel vlády SR návrh zákona nebol predmetom predbežného pripomienkového konania. Návrh zákona bol v dňoch 12. 06. 2013 až 02. 07. 2013 predmetom medzirezortného pripomienkového konania, ktorého výsledky sú uvedené vo vyhodnotení. Na rokovanie Legislatívnej rady vlády Slovenskej republiky sa návrh zákona predkladá bez rozporov. Zásadné pripomienky nad rámec návrhu zákona boli prerokované, ale vzhľadom na ich charakter ich v súčasnosti nie je možné akceptovať.
Návrh zákona bude predmetom vnútrokomunitárneho pripomienkového konania.
Návrh zákona má pozitívny vplyv na rozpočet verejnej správy, pozitívne a negatívne vplyvy na podnikateľské prostredie, nemá sociálne vplyvy, ani vplyv na životné prostredie a informatizáciu spoločnosti.
Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.